ไฟเขียวแผนหนี้สาธารณะวงเงิน192ล้านล้าน
ครม. อนุมัติแผนบริหารหนี้สาธารณะ ปี 56 วงเงิน 1.92 ลล. พร้อมขยายโครงการ "ร้านถูกใจ" ต่ออีก 3 เดือน
9 ต.ค. 2555

ครม. อนุมัติแผนบริหารหนี้สาธารณะ ปี 56 วงเงิน 1.92 ลล. พร้อมขยายโครงการ "ร้านถูกใจ" ต่ออีก 3 เดือน
น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรี ว่า ที่ประชุมคณะรัฐมนตรีเห็นชอบตามที่กระทรวงการคลังเสนอ แผนการบริหารหนี้สาธารณะประจำปี 2556 วงเงินรวม 1.92 ล้านล้านบาท เป็นแผนก่อหนี้ใหม่รวม 959,391 ล้านบาท แบ่งเป็นในประเทศ 943,936 ล้านบาท หนี้ต่างประเทศ  15,455  ล้านบาท และในวงเงินดังกล่าวแบ่งเป็นหนี้รัฐบาล 700,000 ล้านบาท และหนี้ของรัฐวิสาหกิจ 20,000 ล้านบาท 
ส่วนแผนการปรับโครงสร้างหนี้มีวงเงิน 737,602 ล้านบาท แบ่งเป็นการปรับโครงสร้างหนี้ในประเทศ 703,394 ล้านบาท และปรับโครงสร้างหนี้ต่างประเทศ 34,208 ล้านบาท แผนการบริหารความเสี่ยงรวม 223,138 ล้านบาท แบ่งเป็นการบริหารในประเทศ  47,100 ล้านบาท และบริหารต่างประเทศ  176,038 ล้านบาท
พร้อมกันนี้ นายกิตติรัตน์ ณ ระนอง รองนายกรัฐมนตรี และรัฐมนตรีว่าการกระทรวงการคลัง ยังได้รายงานในที่ประชุมคณะรัฐมนตรีว่า ฐานะการคลังในปัจจุบันยังอยู่ในเกณฑ์ดี เนื่องจากมีเงินคงคลังสูง 500,000 ล้านบาท ขณะที่หนี้สาธารณะต่อจีดีพี มีสัดส่วนเพียงร้อยละ 47.5 และภาระหนี้ต่องบประมาณอยู่ที่ร้อยละ 7.4 จึงยังเป็นไปตามกรอบความยั่งยืนทางการคลังที่มีกรอบหนี้สาธารณะต้องไม่เกินร้อยละ 60 ต่อจีดีพี และภาะระหนี้ต่องบประมาณไม่เกินร้อยละ 15 ต่อจีดีพี
คณะรัฐมนตรียังรับทราบแผนการบริหารจัดการหนี้ของรัฐวิสาหกิจที่ไม่ต้องขออนุมัติภายใต้กรอบแผนการบริหารหนี้สาธารณะประจำปีงบประมาณ 2556 วงเงิน 127,885 ล้านบาท โดยคณะรัฐมนตรีมอบหมายให้กระทรวงการคลังเป็นผู้พิจารณาการกู้เงิน แต่หากรัฐวิสาหกิจรายใดสามารถกู้เงินได้เอง ให้รายงานมายังกระทรวงการคลัง 
นอกจากนี้ คณะรัฐมนตรียังได้อนุมัติให้ขยายโครงการร้านถูกใจอีก 3 เดือน โดยใช้วงเงินงบประมาณเดิมที่เหลืออยู่  427 ล้านบาทดำเนินการ ตามที่กระทรวงพาณิชย์เสนอ หลังได้รับการตอบรับจากประชาชนในพื้นที่ต่างจังหวัดเป็นอย่างดี โดยรัฐมนตรีว่าการกระทรวงพาณิชย์ มั่นใจจะช่วยลดค่าครองชีพประชาชนได้ ซึ่งในอนาคตมีแผนเพิ่มร้านถูกใจให้ครบ 10,000 แห่ง และกำหนดกรอบราคาสินค้าในร้านให้ต่ำกว่าราคาตลาดร้อยละ 20 รวมทั้งจะยกเลิกร้านที่ไม่มีประสิทธิภาพ.